Þýska ríkisstjórnin hefur lagt fram frumvarp sem skyldar foreldra til að bólusetja börnin sín gegn mislingum . Þeir foreldrar sem trassa þessa skyldu geta átt von á sekt sem nemur allt að 350 þúsund krónum . Frá og með mars á næsta ári verða allir foreldrar að leggja fram sönnun þess efnis að börnin hafa verið bólusett áður en þau eru innrituð í skóla eða leikskóla . Það sama á við alla umsækjendur um störf í barnaummönnun , hvort sem það er á daggæsluheimilum , heilbrigðisstofnunum eða flóttamannamiðstöðvum . Þann 31. júlí árið 2021 eiga allir nemendur , kennarar og starfsfólk í skólum og leikskólum landsins að vera bólusettir og geta lagt fram sönnun þess efnis . Lögin eru viðbrögð við útbreiðslu mislinga í landinu . Í fyrra greindust 543 einstaklingar með mislinga sem var 350 prósent aukning frá árinu áður . Það sem af er þessu ári hafa 400 greinst með mislinga . Heilbrigðisráðherrann , Jens Spahn , vonast til þess að með þessu fari bólusetningahlutfall upp í 95 prósent . Frumvarpið verður lagt fyrir þingið til samþykktar en samkvæmt frétt The Local er ekki búist við að það mæti andstöðu þar .